**קטעים מתוך ההספד של שרית זוסמן**

**על בנה בן ז"ל, שנפל בעזה**

כאן נטמן זהב טהור. מלאו ימיך בן. 22 שנים אבל מלאו ימיך. בכל אורך חייך חיית במלאות כזאת. בכל תחנה בחייך היתה מלאות.

רכבי חילוץ והצלה, הכרת את כולם מגיל קטן, עברנו בחניון אוטובוסים, בתחנת כבאיות, ניידות משטרה, בחיי – אפילו בתחנה של כל משאיות הזבל של ירושלים.

את ביתר ירושלים אהבת בכל הכוח. תקופה שלא הסכמת לאכול מאכלים בצבע ירוק כי אין מצב למכבי חיפה. את הפינג פונג טרפת, התאמנת, התחזקת - לא תמיד ניצחת, אבל שאפת ולא ויתרת. היית השראה להתמדה ולמסירות, מודל לצעירים במועדון.

אף פעם לא נתקלנו בבעיה להעיר אותך ליום חדש. קמת מיד. הבנת ורצית לבצע את משימות היום שבפתח. הקפדת על תזונה , שהתמונה תהיה שלמה ומלאה. אהבת את המורים שלך, מעולם לא נקראנו לשיחה עם המורה. היית ילד חלום. אמרתי לך שגם אם תעמוד ליד עמוד חשמל חמש דקות אתם תהיו חברים״.

"העתיד שלך כבר היה מוכן, תכננת הכל, חתרת למטרה והשגת אותה - להמשיך לתרום לביטחון מדינת ישראל, לעם ישראל, זאת הייתה השאיפה הכי גדולה שלך"...

"אנחנו עם שרוצה לחיות, ולא כמו האויבים שלנו – שפלים ועלובים, פחדנים, נאצים שמקדשים את המוות. אנחנו נחיה ונשגשג ונבנה", הוסיפה האם. אנחנו חייבים לנצח. זה או אנחנו או הם. או הנאצים ועוזריהם או אנחנו. אתם שומעים עם ישראל? העולם, אתה שומע? שומעים אויבים שפלים תאבי מוות ורוע? עם ישראל חי! לנצח נצחים ולעולמי עולמים. בגב זקוף ובראש מורם! עכשיו יותר מתמיד. תתחזקו! תאמינו! תדרשו טוב! תתעקשו על הטוב - ואנחנו ננצח!